ປະທານສະພາແຫ່ງຊາດຫວຽດນາມ ໃຫ້ການຕ້ອນຮັບເອກອັກຄະລັດຖະທູດຈີນ
ຕອນເຊົ້າວັນທີ 4 ກໍລະກົດ, ທ່ານນາງຫງວຽນທິກີມເງິນ, ປະທານສະພາແຫ່ງຊາດຫວຽດນາມ ໄດ້ໃຫ້ການຕ້ອນຮັບທ່ານຊູງປົວ ເອກອັກຄະລັດຖະທູດຈີນ ໃນຂະນະທີ່ທ່ານມາຮັບໜ້າທີ່ທາງການທູດຢູ່ຫວຽດນາມ.
ທ່ານນາງປະທານສະພາແຫ່ງຊາດຫວຽດນາມຫງວຽນທິກີມເງິນ ສະແດງຄວາມເຊື່ອໝັ້ນວ່າ: ດ້ວຍປະສົບການໃນການເຄື່ອນໄຫວທາງການທູດທີ່ມີມາແຕ່ດົນນນານ, ທ່ານເອກອັກຄະລັດຖະທູດຊູງປົວ ຈະສືບຕໍ່ເພີ່ມທະວີຄວາມເຂົ້າອົກເຂົາໃຈ, ຄວາມໄວ້ເນື້ອເຊື່ອໃຈ, ຊຸກຍູ້ການຮ່ວມມື, ເປີດກ້ວາງການພົບປະແລກປ່ຽນມິດຕະພາບລະຫວ່າງສອງພັກ, ສອງລັດ ແລະ ປະຊາຊົນສອງປະເທດເຂົ້າສູ່ລວງເລິກ, ມີປະສິດທິຜົນ, ປະກອບສ່ວນແທດຈິງເຂົ້າໃນພາລະກິດປັບປຸງ, ພັດທະນາການພົວພັນຄູ່ຮ່ວມມືຍຸດທະສາດຮອບດ້ານຫວຽດນາມ-ຈີນ.
ເນື່ອງໃນໂອກາດສອງປະເທດກະກຽມຈັດພິທີສະເຫຼີມສະຫຼອງ 70 ປີແຫ່ງວັນສ້າງຕັ້ງສາຍພົວພັນທາງການທູດ (1949-2019), ທ່ານນາງປະທານສະພາແຫ່ງຊາດຫວຽດນາມຫງວຽນທິກີມເງິນ ປາດຖະໜາວ່າ ສອງຝ່າຍຈະສົມທົບກັນຈັດເຫດການສຳຄັນນີ້ໃຫ້ເປັນຢ່າງດີ.
ໃນໄລຍະເວລາປະຕິບັດໜ້າທີ່ທາງການທູດຢູ່ຫວຽດນາມ, ທ່ານນາງປະທານສະພາແຫ່ງຊາດປາດຖະໜາຢາກໃຫ້ທ່ານເອກອັກຄະລັດຖະທູດຊູງປົວ ໄປຢ້ຽມຢາມທ້ອງຖິ່ນຕ່າງໆຂອງຫວຽດນາມ ເພື່ອອກຮູ້ປະເທດຊາດ ແລະ ຊາວຫວຽດນາມ ຕື່ມອີກ, ຜ່ານນັ້ນຈະເປີດໂອກາດການຮ່ວມມືໃໝ່ລະຫວ່າງບັນດາທ້ອງຖິ່ນຂອງສອງປະເທດ.
ທ່ານເອກອັກຄະລັດຖະທູດຊູງປົວ ເຫັນດີກັບທັດສະນະຂອງທ່ານນາງປະທານສະພາແຫ່ງຊາດຫວຽດນາມຫງວຽນທິກີມເງິນ ກ່ຽວກັບການຊຸກຍູ້ການພົວພັນສອງປະເທດເຂົ້າສູ່ລວງເລິກ, ແທດຈິງ. ທ່ານເອກອັກຄະລັດຖະທູດຊູງປົວ ປາດຖະໜາວ່າຢາກໃຫ້ຄວາມຮັບຮູ້ລວມຂອງການນຳຂັ້ນສູງສອງປະເທດ ກໍ່ແມ່ນຄວາມຮັບຮູ້ຂອງປະຊາຊົນ ເພື່ອໃຫ້ປະຊາຊົນເຂົ້າໃຈ, ສະໜັບສະໜູນນະໂຍບາຍຂອງທັງສອງຝ່າຍ. ສະຖານທູດຈີນ ປະຈຳຫວຽດນາມ ຈະພະຍາຍາມຈົນສຸດຄວາມສາມາດຂອງຕົນເພື່ອປະຕິບັດສຳເລັດໜ້າທີ່ທີ່ໄດ້ຮັບການມອບໝາຍເປັນຢ່າງດີ, ສ່ວນທ່ານເອກອັກຄະລັດຖະທູດຊູງປົວ ເອງກໍ່ປາດຖະໜາຢາກໄດ້ຮັບການສະໜັບສະໜູນຂອງສະພາແຫ່ງຊາດ ໃນອາຍຸການເຮັດວຽກຢູ່ຫວຽດນາມ.
(ແຫຼ່ງຄັດຈາກ VOV)